Atturi Ewlenin: Jack Huston, Toby Kebbell, Morgan Freeman, Rodrigo Santoro, Nazanin Boniadi, Ayelet Zurer Direttur: Timur Bekmambetov Ħin: 123 min. Distributur: Paramount/MGM Maħruġ minn KRS Releasing Ċert. 12A Ben-Hur (1959) kien film kolossali u monumentali li kważi impossibbli li l-eċċellenza tiegħu terġa' tintlaħaq. Dan il-blockbuster assolut żvolġa bi preċiżjoni eżatta, sekwenzi varji jintegraw f'xulxin b'intelliġenza, djalogu li jagħmel sens tassew, spettaklu gwapp, sentimenti li jmissu l-qlub, azzjoni, vendetta u redenzjoni. Spiċċa biex fis-serata tal-Oscars kaxkar 11-il unur; rekord milħuq minn Titanic u The Lord Of The Rings: The Return Of The King. Meta wieħed iqis li dawn it-tnejn tal-aħħar kellhom aktar kategoriji għad-dispożizzjoni tagħhom biex jintrebħu, is-suċċess ta' Ben-Hur hu iżjed straordinarju. Meta smajt li dan il-fenomenu se jerġa' joħroġ għall-wiri u, aktar li d-direttur se jkun ir-Russu Timur Bekmambetov (li jispeċjalizza f'azzjoni tip tal-komiks u logħbiet vidjows), qalbi għamlet tikk. Ben-Hur il-ġdid hu xogħol sodisfaċenti ħafna, restritt minn kull esaġerazzjoni, fejn id-direttur ta prominenza u ffoka l-aktar fuq r-relazzjoni ta' żewġt iħbieb, aħwa adottivi, bil-vendetta u r-redenzjoni ta' wara. Judah Ben-Hur (Huston), prinċep żagħżugħ Lhudi, ikun akkużat bi tradiment minn Messala (Kebbell), meqjuż bħala ħuh mill-familja Ben-Hur, issa uffiċjal kburi u arroganti fl-armata Rumana. Hu jintbagħat bħala lsir jaqdef fuq vapur tal-gwerra, u meta, wara ħames snin ta' tbatija enormi, jerġa' jsib ruħu liberu, moħħu biss f'vendetta spjetata, ikollu xi inkontri qosra ma' Ġesù li jħawdulu ħsibijietu. Din il-produzzjoni ġdida, xi siegħa u nofs inqas minn ta' qabilha, fiha diversi tibdiliet, imma l-essenza tal-istorja ta' Lew Wallace, miktuba fis-sena 1880, għadha hemm. Il-battalja ħarxa navali bil-priġunieri marbutin bil-katina jaqdfu b'ħilithom kollha għal ħajjithom, it-tiġrija fantastika bil-karrijiet (tajba daqs tal-film tal-1959), il-Passjoni ta' Sidna Ġesù Kristu (hawn ftit imtawla) u ċ-ċella tal-imġiddmin familja ta' Judah Ben-Hur, huma riprodotti b'ħila kbira, It-tmiem ta' dan il-blockbuster ta' żmienna jikkumplimenta l-ideal tal-awtur, il-Ġeneral Lew Wallace, li ġietu l-idea li jikteb dan ir-rakkont meta kien iddispjaċut ħafna jara l-ħruxija użata kontra ċittadini tal-istess pajjiż fil-Gwerra Ċivili Amerikana. L-effetti speċjali viżwali huma tajbin ħafna. Ix-xogħol ta' kważi ħamsin sena ilu għandu miljuni ta' ammiraturi ta' età matura li forsi se jkemmxu xufftejhom li dan il-kapolavur reġa' nħadem, imma nassigurahom li m'għandhomx għalfejn. Il-paraguni huma odjużi u wieħed jagħmel tajjeb li għal ftit ħin iwarrab il-memorja tal-ieħor u jieħu gost b'dan il-film ukoll b'atturi tajbin.